
Reputat muzicolog bizantinist, etnomuzicolog, profesor şi autor al unui 
valoros catalog al manuscriselor psaltice din secolul al XIX-lea! păstrate în 
Moldova?, părintele Florin Bucescu? a reunit recent într-un volum o parte a muncii 
sale de cercetător al muzicii bizantine și de compozitor-psalt. Intitulată 


1 Florin Bucescu, Cântarea psaltică în manuscrisele moldoveneşti din sec. XIX. Ghidul manuscriselor psaltice — 
Moldova, sec. XIX, vol. I, 204 p., vol. II, 621 p., Editura ARTES, laşi, 2009. Lucrarea a fost distinsă cu 
Premiul pentru bizantinologie al Uniunii Compozitorilor și Muzicologilor din România în anul 2010. 

2 Denumirea se referă la provincia din estul României. 

3 Florin Bucescu (n. 1936), absolvent al Institutului Teologic de grad Universitar din Bucureşti (1957) şi 
al Conservatorului de Muzică din lași (1967), a obţinut titlul de doctor în muzică în aul 2002 la 
Universitatea Naţională de Muzică din București, a fost conferenţiar la Universitatea de Arte „George 
Enescu” din lași. Cunoscut pentru cercetările sale de etnomuzicologie, după 1990 s-a afirmat prin 
studiile de muzicologie bizantină. 

Bizantinologie muzicală. Studii şi articole. Liturghia psaltică în glasul al III-lea’, cartea 
completează bogata bibliografie dedicată muzicii de tradiţie bizantină, în România. 

Aşa cum indică titlul, volumul are în alcătuire două părți distincte, liantul 
fiind muzica bisericească ortodoxă, practicată și cercetată cu pasiune și pricepere 
de distinsul profesor. Secţiunea dedicată muzicologiei bizantine cuprinde şapte 
studii şi cinci articole publicate în reviste de specialitate în perioada 1995-2007. 
Acestea reflectă direcţiile de cercetare predilecte ale autorului, care au vizat în 
ultimele trei decenii manuscrisele muzicale din bibliotecile moldovene şi 
contribuția psalților români la perpetuarea tradiției muzicale bizantine. 

În 1995 — anul în care fonda alături de alţi colegi universitari un Centru de 
Studii al Artelor Bizantine și o revistă de specialitate, „Byzantion“? — , profesorul 
Florin Bucescu publica în primul număr al revistei menţionate un studiu intitulat 
Manuscrisele psaltice ale lui Teodor Stupcanu5. Deşi succint, textul reflectă, pe de o 
parte, preocuparea asiduă a autorului pentru studierea fondurilor documentare 
din bibliotecile româneşti, iar pe de altă parte dorința sa de a face cunoscută o 
contribuţie ieșeană meritorie, pusă în umbră timp de decenii de regimul comunist 
din România. La începutul secolului al XX-lea, diaconul Teodor Stupcanu, profesor 
la Seminarul „Veniamin Costache” din lași prelucrase și adaptase pentru elevii săi 
un bogat repertoriu de cântări bisericești, însumând peste 900 de pagini cu muzică 
în notație psaltică. O parte a acestuia, 15 manuscrise, sunt prezentate de părintele 
FI. Bucescu în studiul amintit. 

Pasiunea cu care a muncit pentru a depista și investiga manuscrise 
muzicale din biblioteci publice şi private s-a reflectat şi în alte câteva studii, alături, 
desigur de catalogul publicat în anul 2009. Volumul de față cuprinde încă două: 
Manuscrisele psaltice de la Biblioteca Mitropoliei Moldovei și Bucovinei și Manuscrisul 1/4 
(grecesc) din fondul 2119 al Arhivei Naţionale din Chişinău — document important pentru 
a treia etapă a românizării cântărilor. Pregătirea temeinică de teolog și muzician i-a 
permis autorului să corecteze, adesea, unele erori privind conţinutul sau datarea 
unor manuscrise anterioare, cum este cazul Manuscrisului 1/4 (grecesc) din fondul 
2119 de la Chişinău. 

La fel de important, pentru mai buna cunoaștere a muzicii de tradiție 
bizantină din Moldova, este studiul intitulat Stihira Cuviosului Paisie de la Neamţ — 
cântare emblematică pentru spiritualitatea Moldovei. Bazat pe cercetarea acestei cântări 
în nouă manuscrise, textul subliniază valoarea şcolii de la Mănăstirea Neamţ, locul 
probabil al compunerii stihirei. 


1 Florin Bucescu, Bizantinologie muzicală. Studii şi articole. Liturghia psaltică în glasul al II-lea, ediţie 
îngrijită de Irina Zamfir-Dănilă şi Viorel Bârlădeanu, Editura ARTES, Iași, 2018. 

2 Revista „Byzantion”, redenumită „Byzantion romanicon”, în 1997, a apărut sub egida Centrului de 
Studii al Artelor Bizantine din cadrul Academiei de Arte „George Enescu” din laşi devenită 
Universitatea de Arte „George Enescu” din lași, în 1997. 

3 Reeditat în prezentul volum la paginile 95-99. 

Una dintre temele abordate în ultimul deceniu al secolului trecut în cadrul 
reuniunilor științifice din România a fost aceea a Reformei muzicii bisericești 
ortodoxe, din anul 1814. Un studiu al părintelui Bucescu referitor la pregătirea 
acesteia! atrage atenţia asupra legăturilor strânse dintre bisericile ortodoxe din 
Ţările Române și Patriarhia de Constantinopol, care au favorizat pătrunderea 
timpurie a reformei în spaţiul românesc; afirmaţiile sunt susținute cu exemple 
muzicale din manuscrisele psaltice păstrate în bibliotecile ieșene și studiate de 
autor. Tematica reformei transpare şi din studiul Rolul mitropolitului Veniamin şi al 
leromonahului Macarie în afirmarea creației psaltice româneşti în Moldova?, o contribuţie 
importantă, care dezvăluie modul în care a pătruns „Noua Metodă” în Moldova și 
insistă asupra manuscriselor redactate de leromonahul Macarie în timpul petrecut 
în această zonă, precum și asupra discipolilor pe care i-a format şi care au 
continuat activitatea de traducere și adaptare a cântărilor din limba greacă, în 
română. 

Cele cinci articole care completează prima parte a volumului prilejuiesc 
cititorului rememorarea unor personalități românești care și-au adus contribuţia la 
studierea muzicii de tradiţie bizantină din spaţiul românesc: Gheorghe Ciobanu 
(1909-1995), Titus Moisescu (1922 -2002), arhid. dr. Sebastian Barbu-Bucur (1930- 
2015) şi Gheorghe C. Ionescu (1920-1999). Marcarea unor evenimente festive (de 
exemplu, ceremonia de acordare a titlului de Doctor honoris causa al Universităţii 
din Craiova arhid. dr. Sebastian Barbu-Bucur) sau evocări ale unor cercetători 
reputați sunt prilejuri pentru părintele FI. Bucescu de a creiona, cu sensibilitate, 
portrete ale unor confraţi, de a pune în valoare munca de cercetare a acestora. 

Cu o solidă pregătire teologică și muzicală, bun cunoscător al repertoriului 
pentru strană şi păstrător al tradiţiei românești, urmărită cu asiduitate în 
manuscrisele muzicale studiate, profesorul FI. Bucescu a oferit elevilor și 
studenţilor săi de al Universitatea de Arte din lași un material de studiu original: 
Liturghia psaltică în glasul al III-lea. Publicată în 1997, lucrarea avea drept scop 
„revigorarea repertoriului psaltic al elevilor de la Seminarul Teologic Ortodox 
«Sf. Vasile cel Mare» din lași”5. Redarea în notație simultană (neumatică şi pe 
portativ) facilitează accesul la această versiune melodică, într-un glas prea puţin 
cântat în prezent. În anul 2006, a fost editată și o variantă armonizată la două și la 
trei voci, de regretatul compozitor ieşean Vasile Spătărelu (1938-2005), care 
păstrează specificul modal al melodiei compuse de părintele FI. Bucescu. 
Republicarea acesteia în prezentul volum facilitează accesul la o variantă corală a 
Sfintei Liturghii accesibilă și pentru grupurile sau ansamblurile corale de la 
bisericile din vestul României, unde tradiția psaltică nu s-a mai păstrat. 


1 Pregătirea reformei hrisantice, paginile 13-32 din volum. 
2 Vezi paginile 84-94 din volum. 
3 Florin Bucescu, Liturghia psaltică în glasul III ga, Editura Trinitas, lași, 2006, p. 8. 

Cartea semnată de distinsul profesor octogenar se recomandă de la sine 
datorită prestanţei autorului, cercetător pasionat și obiectiv al moştenirii muzicale 
bizantine. Recunoscut ca un muzicolog bizantinist specializat în cercetarea 
manuscriselor din bibliotecile ieşene sau a celor redactate în zona de est a 
României, părintele profesor a știut să sintetizeze și să coroboreze în studiile sale 
informaţiile rezultate în urma studierii manuscriselor muzicale bizantine. Prin 
reeditarea textelor risipite în reviste cu tirajul de mult epuizat se oferă cititorilor o 
bogăţie de informaţii care deschid noi perspective de cercetare celor interesați de 
acest domeniu. Totodată, prin republicarea creaţiei sale muzicale se pune la 
dispoziția cântăreților de strană şi grupurilor corale un repertoriu inedit, care 
poartă amprenta tradiţiei muzicale bizantine, familiară cercetătorului și 
profesorului care a instruit numeroase generaţii de elevi şi studenți teologi. 

